L’avé inn foi, dan la vil de foi, méssyé lo foi, la manz son foi èk in grinn-sèl - Ki kré Kraké, Sat i kré fé pété - Infos La Réunion
L’avé inn foi, dan la vil de foi, méssyé lo foi, la manz son foi èk in grinn-sèl
Zistoir Tizan-Grandyab
Zot i souvyin, momon Tizan, kan èl l’été an voi d’famiy, la parti rode de myèl épi frui dann in zardn éstraordinèr. Par l’fète, zardin-la lété zardin Grandyab. Donkalor, èl té konm oblizé aksèpt in drol propozisyon : manz toute bann frui èl té i vé, boir toute lo myèl ziska an avoir son kontantman, mé done son zanfan kan li va énète. Byinsir, momon Tizan la pa réspèk son promès-forsé, mé in zour lo dyab la pèrde pasyans, li la parti rode momon tizan pou réklame son kado. L’èr-la lo marmaye la fine ariv in bon grandèr vi k’li sava l’ékol é zour-la konm fé-t’éksepré li lété lékol, alor lo léspès l’ogre la déside atann lo zanfan pou kap ali kan li v’arivé. Ay-ay-ay ! Kèl doulèr mon dyé ségnèr !
Katriyèm morso : koman tizan la transform an ra pou roul Grandyab.
Ala lo pti marmay i rotourn l’ékol. Li lé pa tro prèssé, so vante lé pa vide : li la fine manz in rafal gouyav, zanbrosade, sriz é d’ot shoz ankor, li la trouv dann bordaz shomin, sansa li la parti rodé dann propriyété d’moun. Li ariv son kaz : li lé kontan vi k’li sa oir son momon, mé na in n’afèr, konm in voi, i prévnir ali i di ali : « Tansyon ! Alé pa ! ». Lo marmay i avans dousman-dousman épi li antann in gro voi, konm si son momon l’apré koz avèk domoun. Li ékout mèm ! A, la voi lé an kolèr. A ! I parl dé li, i di konmsa : « Moin la vni shèrsh out ti garson pou moin manzé. Si li vyin pa moin sar blizé manz aou son plas. Mon kor la bézoin la shèr himène ! ». Li akoute ankor épi li antann son momon apré plégné. Èl i di : « La pa mon fote, si marmay-la i tarde pou rante la kaz… doioir li la parti tréné avèk son bann ti-kamarad ! Inkyète pa, i fo li rotourn la kaz… Kansréti pou manzé ! ».
Kriké ! kraké !Tizan i artourn dann shomin pou li arfléshi !
Lo marmaye i konpran pa kossa i ariv. Sèl z’afèr, li koné, sé k’in spès dyab i atann ali son kaz pou manz ali é d’apré sak li la antandi son momon lé pa kont k’i manz ali. Li sava desou in gro pyé mang pou li kalkilé, kalkilé, kalkilé. Li kalkil koman li sava shapé, pars sak li lé sir sé k’banna i sar mète pyèz pou li, é d’apré sak li la antandi z’afèr lé séryé. Tizan i priyèr son z’ansète pou trouv in tik-tak. Sov la kaz ? La pa bon, li lé tro pti ! Ousa li v’alé ? Kissa va armass ali ? Kissa va fé son soin ? Lé vré li lé malis, li lé fourné, li lé pa malade, mé kissa i sava pran son résponsabilité ? Non, li pé pa viv san famiy. Sa lé pa fézab... Li priyèr son bann vyé z’ansète, li domann ède ali trouv in manyèr pou shape avèk lo pyèz. Demoun étranz la di ali, li l’avé in aryèr-aryèr gro papa té i fé la mazigador. Banna té i di mèm, lo boug té i transform an zanimo. Té i kroi li la pèrd… lo tan té i pass épi, in nuite li té i artourn konm si dé riyin-n’été. I paré demoun la véyé, véyé, par dsi véyé, avèk la krintiv dann kèr épi la konm vi, in ra pran la form lo l’aryèr-l’aryèr-l’aryèr gro papa. Éstèr, sa lé vré, sa lé pa vré ! Mi koné pa. Gramoun lontan té in bon pé mantèr ! Alors, kossa i fo fèr ? Tizan lé dann l’indivi.
Kriké ! Kraké ! Tizan i transform an ra !
Moin la touzour antann dir, nout vyé z’ansète, mèm si zot lé mor, zot i kontinyé avèy déssi nou. La prèv ? Tizan i gingn in pti somèy, li ral in pti karang déssou pyé d’boi. Dann son somèy son aryèr aryèr gro papa i vyin rann ali vizite épi i fé konprann ali la pa bézoin li inkyète, li rant son kaz konm aryin, léspri bann z’ansète va avèy déssi li.
Tizan i lèv épi li pran la diréksyon son kaz. Dopi baro li kriy, son momon li l’arivé. Son momon i mète son pla manzé déssi son pti ban épi Grandyab i kashyète dann koin é son momon, dann in n’ot koin, i ral lo kèr. Tizan i rante dan la kaz. Mé la pi in zanfan, sé in ra k’i rante dan la kaz... Li fofil, li oi lo manzé... li kap in boute, li sar kashyète,.. apré li rovyin, li arkap in boute, ziskatan na pi aryin dann z’asyète. Ziskatan li la fine balèy toute lo pla manzé. Grandyab i di lo madam : « Sé sa oute zanfan ? Sa in ra sa ! Ou i kroi mi manz lo ra ? » ..An kolèr li pran son shomin li sava, mé li kriy for : « nou va artrouvé ! Éspès de l’éspès, l’éspès ! ».
Kriké ! Kraké ! Koton mayi i koul, rosh i flote !
Grandyab lé bandé an brinn zing .Do fé i sorte dann son trou d’né, lo san, konm dé brèz rouz, i sorte dann son dé zyé. Li sava mé avèk li, lé zamé fini. Nou va oir la somènn proshène la suite lo zistoir gramoun lontan la rakonté é G. Gauvin la armassé. Somènn proshène : sinkyèm morso, Tizan langoutiy rouz .
Accueil > Culture > Ki kré Kraké, Sat i kré fé pété
Douzyèm morso : Poisson, lo sor la monte déssi !
21 novanm 2009, sanm Témoignages.re
Onzyèm morso : sitrouy, lo sor lé dsi
14 novembre 2009, par Témoignages.re
"Bla BLA BLA" installation Hélène Coré-Sophy Rotbard
7 novembre 2009, par Témoignages.re
L’avé inn foi, dan la vil de foi, méssyé le foi, la manz son foi, èk in grinn sèl !
7 novanm 2009, sanm Témoignages.re
L’avé inn foi, pou inn bone foi, dan la vil dé foi, méssyé lo foi, la manz son foi, èk in grinn-sèl Dë mo pou rézimé :
31 octob 2009, sanm Témoignages.re
Uityèm morso : lo sogré d’Tizan, lo panyé mazik !
24 octob 2009, sanm Témoignages.re
Sétyèm morso : lé gra, lé fine gra, la pankor gra !
17 octobre 2009, par Georges Gauvin
Sinkyèm morso : Tizan langouti rouz
3 octob 2009, sanm Témoignages.re
26 septembre 2009, par Témoignages.re